สุขภาพการเงินที่ดี
คุณอยากรวยไหม? เชื่อว่าคำถามข้างต้น น่าจะเป็นคำถามที่หากลองได้ถามใครแล้ว ก็คงทายหรือเดาคำตอบกันได้ไม่ยาก
17 ม.ค. 2560

โดย...จักรพงษ์​ เมษพันธุ์ THE MONEY COACH
คุณอยากรวยไหม?
เชื่อว่าคำถามข้างต้น น่าจะเป็นคำถามที่หากลองได้ถามใครแล้ว ก็คงทายหรือเดาคำตอบกันได้ไม่ยาก ทั้งนี้เพราะเชื่อว่าโดยส่วนใหญ่แล้ว คนเราก็อยากที่จะเป็นคนรวยด้วยกันทั้งนั้น
ประเด็นมันอยู่ที่ว่า ก็ในเมื่อใครๆ ต่างก็อยากรวยกัน แล้วทำไมในชีวิตจริง ถึงมีเพียงบางคนเท่านั้นที่ร่ำรวยได้จริง ในขณะที่คนส่วนใหญ่เป็นได้แค่ “คนอยากรวย”
(ลองนึกถึงเรื่องราวชีวิตทางการเงินของคนทั่วไป แล้วทายคำตอบดูครับ)
จากประสบการณ์ของการเป็นโค้ชการเงินมาร่วมสิบปี ได้พบปะและให้คำปรึกษาผู้คนมากมาย ทั้งคนรวยและคนอยากรวย ผมพบความจริงข้อหนึ่งว่า สิ่งที่ทำให้ผลลัพธ์ทางการเงินของคนสองกลุ่มนี้แตกต่างกันอย่างสิ้นเชิง ก็คือ วิธีบริหารเงิน
ไม่ว่าคุณจะหาเงินได้มากแค่ไหน หาเงินมาได้ด้วยวิธีการอะไร แต่สุดท้ายหากคุณไม่สามารถบริหารจัดการเงินในมือให้อยู่กับตัว หรือต่อยอดมันให้เพิ่มพูนขึ้นมาได้ คุณก็จะเป็นได้แค่คนอยากรวยไปตลอดชีวิต
ด้วยเหตุนี้เราจึงยังคงเห็นผู้คนจำนวนมากเหนื่อยกับการ “หาเงิน” มีธุรกิจใหญ่แค่ไหนก็ยังต้องเหนื่อย ต้องวิ่ง ต้องหมุนเงินไม่รู้จักจบสิ้น เข้าทำนองธุรกิจดูรวย ดูขายดี แต่เจ้าของไม่มีสตางค์
ที่แย่ก็คือ คนเหล่านี้คิดว่า “เงินแก้ปัญหาเรื่องเงินได้” จึงพยายามทำทุกวิถีทางเพื่อหาเงินให้ได้มากขึ้น โดยไม่เคยคิดปรับเปลี่ยนวิธีการบริหารเงินที่ได้มาให้ถูกต้อง สร้างมูลค่าเพิ่มให้กับมัน เพื่อที่ว่าวันหนึ่งจะได้หยุดพัก และมีเวลาใช้ชีวิตที่มีความสุขตามที่ฝันได้
ลูกค้าที่มาขอคำปรึกษากับผมหลายท่าน มีธุรกิจนับสิบล้าน แต่บริหารเงินเข้าออกไม่ดี เอาเงินหมุนเวียนกิจการมาใช้จ่ายในครอบครัว ชีวิตภายนอกดูดีมีฐานะ แต่เมื่อเอางบการเงินมากาง ถึงได้รู้ตัวว่าธุรกิจทำกำไรได้น้อยกว่าค่าใช้จ่ายรายเดือนอยู่ตลอดเวลา หมุนเงินด้วยวงเงินเบิกเกินบัญชี (OD) ยิ่งทำงานนานเข้า หนี้สินก็เพิ่มมากขึ้นทุกวัน
กว่าจะเอะใจสงสัยและตั้งคำถามกับตัวเองว่า “เงินที่หาได้มันหายไปไหนหมด” หนี้ก็พอกพูนเป็นหลายสิบล้านไปแล้ว
ในมุมมองของผม ความมั่งคั่งร่ำรวยเริ่มต้นที่การบริหารจัดการเงินในมือ หรืออีกนัยหนึ่งก็คือ ความมั่งคั่งเริ่มต้นที่การใช้จ่าย ไม่ใช่แค่เพียงเงินที่หาได้เท่านั้น
เริ่มง่ายๆ แค่ใช้จ่ายให้น้อยกว่าที่หาได้ มีเงินออม แล้วค่อยนำเงินที่ออมได้นั้นไปสร้างการลงทุน เพื่อเป็นแหล่งรายได้เพิ่มเติม (เกมคนรวย)
ไม่ใช่ว่าขนาดแค่เงินใช้จ่ายยังไม่พอ แต่กล้าหวังกล้าฝันไปถึงความร่ำรวย โฟกัสแต่หาเงินเพิ่ม โดยไม่มองหลังบ้านตัวเอง (เกมคนจน)
การเฝ้าฝันถึงความมั่งคั่งร่ำรวย โดยที่สภาวะพื้นฐานทางการเงินยังไม่ได้เรื่องนั้น ไม่ต่างอะไรกับคนที่สุขภาพไม่ค่อยดี เจ็บออดๆ แอดๆ แต่กล้าฝันไกลถึงการเป็นนักกีฬาเหรียญทองโอลิมปิก
จะรวยได้ยังไง? หากวันนี้เงินเดือนยังใช้ไม่เคยพอ
จะรวยได้ยังไง? ถ้าวันนี้เงินเก็บสักบาทยังแทบไม่มี
จะรวยได้ยังไง? หากวันนี้ยังต้องปวดหัวกับใบแจ้งหนี้บัตรเครดิตทุกเดือน
จะรวยได้ยังไง? ถ้าวันนี้เกิดเจ็บป่วยขึ้นมา ยังไม่รู้จะเอาเงินที่ไหนมารักษา
… ฯลฯ …
นักฟุตบอลระดับโลก ยังต้องฝึกเบสิก เลี้ยงบอล ส่งบอล และยิงประตูทุกวัน
ดังนั้น ก่อนที่เราจะฝันไกลไปถึงความร่ำรวย เราจึงควรดูแลสภาวะทางการเงินขั้นพื้นฐานของตัวเองให้ดีเสียก่อน เพราะพื้นฐานที่ดีจะทำให้เราสามารถต่อยอดในทุกสิ่งที่ต้องการได้
ในทางการเงิน ผมเรียกสภาวะดังกล่าวนี้ว่า การมี “สุขภาพทางการเงินที่ดี”
สุขภาพทางการเงินที่ดี (Money Fitness) หมายถึง การมีสภาวะทางการเงินที่เหมาะสมแก่การดำรงชีวิต เพียงพอ และเป็นพื้นฐานสู่ความมั่งคั่งได้ หรือพูดให้ง่ายก็คือ เอาตัวรอดในชีวิตประจำวันได้ และมีพื้นฐานที่ดีในการต่อยอดสู่ความร่ำรวย
โดยองค์ประกอบของการมีสุขภาพทางการเงินที่ดีนั้น ประกอบไปด้วยสภาวะพื้นฐาน 6 ประการ คือ
1.สภาพคล่องดี
2.ปลอดหนี้จน
3.พร้อมชนความเสี่ยง
4.มีเสบียงสำรอง
5.สอดคล้องเกณฑ์ภาษี
6.บั้นปลายมีทุนเกษียณ
ทั้งนี้ ผู้ที่จะมีสุขภาพทางการเงินที่ดีได้ ต้องมีทั้งความรู้และทักษะทางการเงินที่ถูกต้อง และปฏิบัติจนเกินผลดีจริงในชีวิตด้วย
ส่วนใครที่อยากรู้ว่าตัวท่านมีสุขภาพการเงินที่ดีหรือไม่ ติดตามวิธีการวัดและตรวจสอบได้ในฉบับหน้า หรือหากใจร้อนอยากรู้ก่อน แนะนำให้ลองเข้าไปศึกษารายละเอียดได้ที่ youtube.com/c/มูลนิธิคนไทยฉลาดการเงิน ครับ